Gjermund Eggen
Store norske leksikon,Sport og spill,Skisport,Langrenn
Gjermund Eggen var en norsk skiløper (langrenn). Han ble verdensmester på 15 kilometer, 50 kilometer og i stafett i Oslo i 1966. Med det ble han den første mannlige utøver med tre gull i et OL eller VM i nordiske grener etter Thorleif Haug (1924). Samme år vant han også tre NM og tok annenplass på den fjerde NM-distansen.
Eggen var OL-deltaker i 1968 uten suksess, men han vant 30 kilometer i Svenska Skidspelen i 1968 og 15 kilometer i Lahtispelen i 1969. Han vant NM på 30 kilometer i 1964 og på 30 og 50 kilometer i 1966. I 1966 vant han også NM i stafett, blant annet sammen med sin tvillingbror Jo Eggen, som også sørget for dobbeltseier til tvillingene på 30 kilometer det året. Klubb: Engerdal Sportsklubb.Eggen ble tildelt Morgenbladets gullmedalje, Sportsjournalistenes statuett og Olavstatuetten i 1966 og Holmenkollmedaljen i 1968.Han har utgitt boken 3×gull (1966, sammen med Stein Berg) og har flere plateinnspillinger (blant annet Engerdalsvalsen). Eggen startet senere skiproduksjon i hjembygda (Eggen-ski fra Engerdal skifabrikk 1968–1983), og han var i 1977–1978 trener for kvinnelandslaget i langrenn. Les mer i Store norske leksikon Gjermund Eggen i Norsk biografisk leksikon